Oficialusis leidinys L 214 , 08/08/2001 p. 0021 - 0025



Komisijos reglamentas (EB) Nr. 1615/2001 2001 m. rugpjūčio 7 d. nustatantis prekybos melionais standartą ir iš dalies pakeičiantis Reglamentą (EB) Nr. 1093/97 EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 911/2001 [2], ypač į jo 2 straipsnio 2 dalį, kadangi: (1) Reglamento (EB) Nr. 2200/96 I priede melionai išvardyti tarp produktai, kuriems turi būti patvirtinami standartai. 1997 m. birželio 16 d. Komisijos reglamentas (EB) Nr. 1093/97, nustatantis prekybos melionais ir arbūzais standartus [3], su pakeitimais, padarytais Reglamentu (EB) Nr. 850/2000 [4], buvo keičiamas ir nebeužtikrina teisinio aiškumo. (2) Aiškumo sumetimais melionams taikomos taisyklės turėtų būti atskiriamos nuo Reglamente (EB) Nr. 1093/97 numatytiems kitiems produktams taikomų taisyklių. Todėl svarstomos taisyklės turi būti pertaisomos, o Reglamento (EB) Nr. 1093/97 I priedas panaikinamas. Tuo tikslu, siekiant išsaugoti pasaulinės rinkos skaidrumą, turi būti atsižvelgiama į Jungtinių Tautų Europos ekonomikos komisijos (JT/EEK) Darbo grupės greitai gendančių produktų standartizavimui ir kokybei rekomenduotą standartą melionams. Neseniai šis standartas buvo iš dalies pakeistas, siekiant atskirti būtiniausius prinokimo reikalavimus, taikomus Charentais melionams, nuo kitoms melionų veislėms taikomų būtiniausių prinokimo reikalavimų. (3) Tų standartų taikymas turi padėti pašalinti iš rinkos nepatenkinamos kokybės produktus gaminant produkciją, kuri geriau tenkintų vartotojų poreikius, ir gerinant prekybą konkurencinėmis sąlygomis, tokiu būdu padedant didinti produkcijos pelningumą. (4) Šie standartai taikomi visuose prekybos etapuose. Transportavimas tolimus atstumus, sandėliavimas tam tikrą laikotarpį ir įvairūs procesai, kuriuose dalyvauja produktai, gali sukelti tam tikrus pakitimus dėl biologinio produktų vystymosi ar jų savybės greitai gesti. Į minėtą gedimą turi būti atsižvelgiama, taikant standartus pardavimo etapuose po išsiuntimo. (5) Reglamento 2200/96 3 straipsnio 3 dalies c punktas numato galimybę nukrypti nuo standartų, galiojančių tam tikro regiono vaisiams ir daržovėms, kurios yra tame regione parduodamos mažmeninėje prekyboje nusistovėjusiam tradiciniam vietiniam vartojimui. Kai kurių Ispanijoje ir Portugalijoje auginamų veislių melionai pagal tradiciją yra jų auginimo regione parduodami nepakuoti, t. y. po to, kai jie pakraunami tiesiai į transporto priemonę arba transporto priemonės skyrių. Ši prekybos rinkoje praktika buvo Komisijos reglamentų (EB) Nr. 1332/97 [5] ir (EB) Nr. 1438/97 [6], leidžiančių Portugalijai ir Ispanijai nukrypti nuo melionų prekybos standartų, objektas. Aiškumo ir supaprastinimo sumetimais, šie leidžiami nukrypimai turi būti įtraukiami į šį reglamentą, o Reglamentai (EB) 1332/97 ir (EB) 1438/97 turi būti panaikinami. (6) Šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis KN 08071900 pozicijoje klasifikuojamų melionų prekybos standartai nustatomi priede. Standartas taikomas visuose pardavimo etapuose, remiantis Reglamentu (EB) Nr. 2200/96 nustatytomis sąlygomis. Tačiau etapuose po išsiuntimo produktai, lyginant su standartų nuostatomis ir dėl produktų biologinio vystymosi bei polinkio greitai gesti, gali būti ne tokie švieži ir išsipūtę, taip pat gali turėti nedidelių gedimo požymių. 2 straipsnis Nepaisant šio reglamento nuostatų, šie melionai auginimo regione valstybėje narėje gali būti parduodami mažmeninėje prekyboje nepakuoti: a) Portugalijoje auginami melionai, išskyrus Charentais, Ogen ir Galia veisles; b) Ispanijoje auginami pailgieji melionai. Reglamento (EB) Nr. 2200/96 5 straipsnio 5 dalyje nurodytame ir kartu su prekių siunta siunčiamame dokumente arba tam tikrais atvejais skelbime kartu su kita būtina informacija turi būti nurodoma: "Mažmeninei prekybai tik … (išauginimo regionas)". 3 straipsnis Reglamentas (EB) Nr. 1093/97 iš dalies keičiamas taip: 1) Pavadinime išbraukiami žodžiai "melionams ir". 2) 1 straipsnio 1 dalis pakeičiama taip: "1. KN 08071100 pozicijoje klasifikuojamų arbūzų prekybos standartai nustatomi priede." 3) I priedas panaikinamas. 4) II priedo pavadinimas pakeičiamas taip: "Priedas" 4 straipsnis Reglamentai (EB) Nr. 1332/97 ir (EB) Nr. 1438/97 panaikinami. Nuorodos į panaikintus reglamentus suprantamos kaip nuorodos į šį reglamentą. 5 straipsnis Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje. Jis taikomas nuo 2002 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2001 m. rugpjūčio 7 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 129, 2001 5 11, p. 3. [3] OL L 158, 1997 6 17, p. 21. [4] OL L 103, 2000 4 27, p. 21. [5] OL L 183, 1997 7 11, p. 6. [6] OL L 196, 1997 7 24, p. 64. -------------------------------------------------- PRIEDAS MELIONŲ STANDARTAS I. PRODUKCIJOS APIBRĖŽIMAS Šis standartas taikomas iš Cucumis melo L. išaugintiems melionams, kurie vartotojams teikiami švieži, išskyrus melionus pramoniniam perdirbimui. II. NUOSTATOS DĖL KOKYBĖS Standarto tikslas yra apibrėžti kokybės reikalavimus melionus paruošus ir supakavus. A. Minimalūs reikalavimai: Visų rūšių melionai, laikantis kiekvienai rūšiai taikomų nuostatų ir leistinų nuokrypių, turi būti: - nepažeisti [1], - nesugedę; puvimo ar gedimo paveikta ir dėl to vartoti netinkama produkcija neleistina, - švarūs, faktiškai neturintys jokių pastebimų pašalinių medžiagų, - šviežiai atrodantys, - faktiškai neturintys kenkėjų, - faktiškai be kenkėjų sukeltų pažeidimų, - tvirti, - be nenormalios išorinės drėgmės, - be jokio pašalinio kvapo ir (arba) skonio. Melionai turi būti pakankamai išsivystę ir atrodyti pakankamai sunokę [2]. Melionų išsivystymas ir būklė turi būti tokie, kad jie galėtų: - išlaikyti transportavimą bei paruošimą ir - paskyrimo vietą pasiekti patenkinamos būklės. B. Klasifikacija Melionai rūšiuojami į tris žemiau apibūdintas rūšis: i) I rūšis Šios rūšies melionai turi būti geros kokybės. Jie turi turėti būdingas tai veislei arba prekybos standartams savybes. Tačiau gali būti leistini šie nežymūs defektai, jeigu jie nekenkia bendrai produkcijos išvaizdai, kokybei, laikymosi kokybei ir pateikimui pakuotėje: - nežymūs formos defektai, - nežymūs spalvos defektai, (blyški žievės spalva toje vietoje, kur vaisius lietė žemę augdamas, nelaikoma defektu), - dėmės žievėje, atsiradusios dėl trynimosi arba kraunant, - nežymūs užgiję suskilimai aplink vaiskotį, ne ilgesni kaip 2 cm, nepasiekiantys minkštimo. Jei vaisiai skinami su vaiskočiais, vaiskočiai turi būti trumpesni kaip 2 cm. ii) II rūšis Šiai rūšiai priklauso melionai, kurie neatitinka I rūšiai keliamų reikalavimų, tačiau atitinka pirmiau apibūdintus minimalius reikalavimus. Gali būti leistini šie defektai, jei melionai išlaiko pagrindines savybes kokybės, laikymosi kokybės ir pateikimo savybes: - formos defektai, - spalvos defektai (blyški žievės spalva toje vietoje, kur vaisius lietė žemę augdamas, nelaikoma defektu), - nežymus sumušimas, - nežymūs įskilimai ar gilūs įbrėžimai, kurie nedaro poveikio minkštimui ir yra sausi, - dėmės žievėje, atsiradusios dėl trynimosi ir kraunant. III. RŪŠIAVIMO PAGAL DYDĮ NUOSTATOS Dydis nustatomas pagal svorį ir pagal pjūvio ties pusiauju skersmenį. Minimalūs dydžiai yra tokie: Rūšiuojant pagal svorį: – Charentais, Ogen ir Galia veislių melionai | 250 g | – kiti melionai | 300 g | Rūšiuojant pagal skersmenį: – Charentais, Ogen ir Galia veislių melionai | 7,5 cm | – kiti melionai | 8 cm. | Jeigu dydis išreikštas svorio vienetais, didžiausio kiekvienoje pakuotėje meliono svoris negali būti didesnis kaip 50 % (30 % Charentais veislės melionams) nei mažiausio meliono. Jeigu dydis išreikštas skersmeniu, didžiausio meliono skersmuo negali būti daugiau kaip 20 % (30 % Charentais veislės melionams) didesnis už mažiausiojo. Rūšiavimas pagal dydį privalomas abiem rūšims. IV. LEISTINŲ NUOKRYPIŲ NUOSTATOS Leistini kokybės ir dydžio nuokrypiai kiekvienoje pakuotėje leidžiami produkcijai, neatitinkančiai nurodytos rūšies reikalavimų. A. Leistini kokybės nuokrypiai i) I rūšis 10 % svorio ar kiekio melionų, neatitinkančių šios rūšies reikalavimų, tačiau atitinkančių II klasės reikalavimus arba išimtinais atvejais atitinkantys tos klasės leistinus nuokrypius. ii) II rūšis 10 % kiekio ar svorio melionų, neatitinkančių nei tai klasei keliamų reikalavimų, nei minimalių reikalavimų, tačiau išskyrus vaisius, paveiktus puvimo, arba su kitais pažeidimais, dėl kurių jie tampa netinkami vartoti. B. Leistini dydžio nuokrypiai Visoms rūšims: 10 % melionų skaičiaus arba masės, kurie yra didesni arba mažesni nei nustatyta. V. PATEIKIMO NUOSTATOS A. Vienodumas Kiekvienoje pakuotėje turi būti tos pačios kilmės, rūšies, prekybos standartų, kokybės ir dydžio melionų, kurie yra vienodai išsivystę, prinokę ir vienodos spalvos. Matoma pakuotės turinio dalis turi atspindėti visą turinį. B. Pakuotė Melionai turi būti įpakuoti taip, kad produkcija būtų tinkamai apsaugota. Pakuotės viduje naudojamos medžiagos turi būti naujos, švarios ir tokios kokybės, kuri padėtų išvengti bet kokios išorinės ar vidinės žalos produkcijai. Leidžiama naudoti tiktai tokias medžiagas, visų pirma popierių ar antspaudus su prekinėmis specifikacijomis, jeigu spausdinta arba ženklinta buvo netoksišku rašalu ar klijais. Pakuotėse neturi būti jokių pašalinės kilmės medžiagų. VI. ŽENKLINIMO NUOSTATOS Ant kiekvienos pakuotės raidėmis sugrupuotomis toje pačioje pusėje, pažymėta įskaitomai ir nenuplaunamai bei matoma išorėje turi būti nurodyta ši detali informacija: A. Tapatumas Pakuotojas ir (arba) siuntėjas, pavadinimas ir adresas arba oficialiai išduotas ar pripažįstamas kodinis ženklas. Tačiau, jeigu naudojamas kodas, nuorodą "pakuotojas ir (arba) siuntėjas (arba atitinkamą santrumpą)" reikia pateikti šalia šio kodo. B. Produkcijos tipas - "Melionai", jeigu turinio negalima įžiūrėti iš išorės, - veislės ar prekybos standarto pavadinimas (pvz., Charentais). C. Produkcijos kilmė Kilmės šalis ir pasirinktinai nacionalinis, regioninis ar vietinis vietovardis. D. Komercinės specifikacijos - rūšis, - dydis, išreikštas kaip minimalus ir maksimalus svoris arba skersmuo, - vienetų skaičius (pasirinktinai), - mažiausias cukraus kiekis, matuojamas refraktometru ir nurodomas Brix laipsniais (neprivaloma). E. Oficiali kontrolės atžyma (nebūtina) [1] Tačiau nedideli užgiję įbrėžimai, atsiradę automatiniu būdu matuojant refraktometriniu indeksu, nelaikomi defektu. [2] Minkštimo refraktometrinis indeksas, matuojamas vaisiaus pusiaujo dalyje minkštimo vidurio taške, turi būti ne mažesnis kaip 10° Brix (Charentais melionai) ir 8° Brix (kiti melionai). --------------------------------------------------